**Lietuvos savivaldybių veiksmų, numatytų Lietuvos diasporos politikos strateginių gairių „Globali Lietuva“ įgyvendinimo veiksmų plane 2024–2026 m., suvestinė**

Tautinės tapatybės puoselėjimo srityje savivaldybės planuoja:

* įtraukti diasporos vaikus ir jaunimą į savivaldybių organizuojamas stovyklas ir savivaldybių organizuojamas neformaliojo švietimo veiklas;
* organizuoti nuotolinį ugdymą diasporai pagal bendrojo ugdymo programas;
* prisidėti prie lituanistinio švietimo įstaigų užsienyje vykdytojų kvalifikacijos tobulinimo;
* dalintis ikimokyklinio ugdymo gerąja patirtimi su lituanistinio švietimo įstaigomis užsienyje;
* populiarinti lituanistinio švietimo veiklas savivaldybėse;
* remti diasporos folkloro kolektyvų dalyvavimą Lietuvos folkloro festivaliuose;
* kartu su diaspora organizuoti tradicinės kultūros renginius;
* bendradarbiauti su diaspora įgyvendinant Lietuvai reikšmingo kultūros paveldo, esančio užsienyje, paieškos, sklaidos, priežiūros ir sugrąžinimo veiklą;
* prisidėti prie Pasaulio lietuvių sporto žaidynių organizavimo (2025 m. renginys vyks Palangos savivaldybėje).

Įsitraukimo į Lietuvos gyvenimą skatinimo srityje savivaldybės planuoja:

* dalintis diasporai aktualia informacija savo interneto svetainėse;
* skleisti informaciją, stiprinančią ryšius su užsienyje gyvenančiais kraštiečiais, per socialinį tinklą „Facebook“;
* kviesti kraštiečius, gyvenančius užsienyje, tapti savivaldybių garbės ambasadoriais;
* kviesti garbės ambasadorius, kitus diasporos atstovus, meno kolektyvus, atlikėjus į organizuojamas šventes, rajonuose ar miestuose vykstančius renginius;
* plėtoti ryšius su užsienyje gyvenančiais kraštiečiais įgyvendinant projektą „Globalūs regionai“;
* socialiniais tinklais informuoti diasporą apie investavimo galimybes savivaldybėse;
* organizuoti forumus ir diskusijas su diaspora ekonominio įsitraukimo skatinimo, integracijos ir kitomis aktualiomis temomis;
* organizuoti diasporos atstovų ekskursijas parengtais turistiniais maršrutais, skirtais supažindinti su infrastruktūra, darbo ir paslaugų galimybėmis savivaldybėse;
* skirti diasporos atstovams stipendijas už kūrybinę kultūros ir meno veiklą, vykdomą ir pristatomą savivaldybėse;
* remti diasporos iniciatyvas, skirtas savivaldybių gyvenamajai aplinkai gerinti;
* mokėti metinę stipendiją užsienyje gyvenantiems sportininkams, atstovaujantiems savivaldybėms;
* įtraukti diasporos atstovus į labdaros, paramos ir savanorystės veiklą;
* savo interneto svetainėse skleisti informaciją diasporai apie turizmo galimybes savivaldybėse;
* organizuoti užsienyje gyvenančių kraštiečių apklausą.

Grįžimo į Lietuvą skatinimo srityje savivaldybės planuoja:

* organizuoti veiklas, skirtas iš užsienio grįžusių kraštiečių (mokinių) lietuvių kalbos įgūdžiams tobulinti;
* skirti finansinę paskatą ar paramą būstui nuomotis ir (ar) įsigyti iš užsienio į savivaldybę grįžusiems asmenims, teikti pagalbą sprendžiant su persikėlimu susijusius klausimus;
* sudaryti sąlygas atostogauti iš užsienio grįžusių šeimų vaikams vasaros laikotarpiu lankyti ikimokyklinio ugdymo įstaigas;
* taikyti pirmenybės teisę iš užsienio grįžusių šeimų vaikams priimant juos į ikimokyklinio ugdymo įstaigas;
* finansuoti iš užsienio grįžusių moksleivių, besimokančių sporto gimnazijose, išlaikymą;
* organizuoti iš užsienio į savivaldybę sugrįžusių asmenų neformalios grupės susitikimus, siekiant padėti grįžusiems asmenims lengviau integruotis Lietuvoje;
* remti savivaldybių nevyriausybinių organizacijų projektus, skirtus iš užsienio į savivaldybę grįžusių asmenų integracijai;
* skirti įvairias finansines paskatas, kuriomis būtų skatinama kraštiečius grįžti į savivaldybes (paskatos savivaldybių įmonėms ir organizacijoms, įdarbinusioms iš užsienio grįžusius kraštiečius sezoniniam darbui; paskatos grįžusiems asmenims – smulkiajam ir vidutiniam verslui steigti – iki 50 proc. GPM lengvata; 30 proc. verslo liudijimo įkainio lengvata);
* įgyvendinti šeimos stiprinimo programą, pritaikytą iš užsienio grįžusioms šeimoms su vaikais;
* organizuoti darbdavių muges, kitus renginius ir informacines kampanijas, kuriomis būtų skatinama grįžtamoji migracija.